ఎస్‌బీఐ కొత్త ఏడాది కానుక
- రుణాలపై వడ్డీ రేట్ల తగ్గింపు
ముంబయి : దేశంలోనే అతిపెద్ద విత్త సంస్థ స్టేట్‌ బ్యాంకు ఆఫ్‌ ఇండియా (ఎస్‌బీఐ) రుణ గ్రహీతలకు కొత్త ఏడాది కానుకను ప్రకటించింది. ప్రస్తుత ఖాతాదారులకు 30 బేసిస్‌ పాయింట్ల మేర వడ్డీ రేట్లను తగ్గించినట్టు సోమవారం ఆ బ్యాంకు తెలిపింది. ఈ నూతన వడ్డీ రేటు జనవరి 1 నుంచి అమల్లోకి తెచ్చింది. కొత్త రుణ ఖాతాదారులకు కూడా వచ్చే మార్చి 31 వరకు ప్రాసెసింగ్‌ ఫీజును రద్దు చేసినట్లు తెలిపింది. ఇతర బ్యాంకు నుంచి ఎస్‌బీఐకి రుణ బదిలీ చేసుకున్న వారికి కూడా దీన్ని వర్తింపజేస్తుంది. 2016 ఏప్రిల్‌కు ముందు బేస్‌ రేటు ఆధారంగా రుణాలు తీసుకున్న వారికి ఈ తగ్గింపు వర్తిస్తుంది. దీంతో గృహ, విద్యా రుణాలు తీసుకున్న వారికి కొంత ఉపశమనం లభించనుంది.
అదే విధంగా కొత్త ఖాతాదారులకు మార్జినల్‌ కాస్ట్‌ బేసుడ్‌ లెండింగ్‌ రేటు (ఎంసీఎల్‌ఆర్‌) ఆఫర్‌ కొనసాగుతుంది. తాజా నిర్ణయంతో 80 లక్షల మంది ఖాతాదారులు లబ్ధి పొందనున్నారని ఎస్‌బిఐ రిటైల్‌, డిజిటల్‌ బ్యాంకింగ్‌ మేనేజర్‌ పికె గుప్తా పేర్కొన్నారు. ప్రస్తుతం బ్యాంకు బేస్‌ రేటు 8.65 శాతంగా ఉంది. తగ్గించిన కొత్త బేస్‌ రేటు తమ ఖాతాదారులకు నూతన ఏడాది గిఫ్టుగా అందిస్తున్నామన్నారు. చాలా మంది ఖాతాదారులు తమ రుణ ఖాతాలను బేస్‌ రేటుకు అనుసంధానం చేసుకోవడం ద్వారా ఈ లబ్ధి పొందవచ్చన్నారు. రిజర్వు బ్యాంకు పాలసీలో భాగంగా ఇప్పటికే తగ్గించిన వడ్డీ రేట్లను ఖాతాదారులకు బదిలీ చేయడంలో భాగంగా ఈ నిర్ణయం తీసుకున్నామని తెలిపారు. చాలా వరకు ఎంసిఎల్‌ఆర్‌ విధానాన్ని అనుసరిస్తున్నాయి. ఎస్‌బీఐ బాటలో మరిన్ని బ్యాంకులు నిర్ణయం తీసుకునే అవకాశం ఉంది.
మీ స్నేహితులకు రికమెండ్ చెయ్యండి